Il-President proviżorju tal-Ukrajna Olexander Turchynov ordna l-irtirar tat-truppi tiegħu mill-Krimea. Huwa qal li d-deċizjoni ttieħdet għax il-ħajja tal-personal militari u l-familji tagħhom hija mhedda. It-truppi Russi ħadu l-bażijiet militari kważi kollha, fosthom il-bażi navali f’Feodosia. Aktar qabel…. Waqt li truppi Russi qed ikomplu jkeċċu qawwiet Ukreni mill-Krimea, kemm in-NATO kif ukoll l-Ukrajna qed iwissu li l-għadd kbir ta’ suldati Russi matul il-fruntiera fil-lvamt tal-pajjiż qed iqisuha bħala theddida. Il-Kap Kmandant tal-qawwiet alleati tan-NATO fl-Ewropa, il-General Philip Breedlove wissa li l-preżenza Russa hija theddida mhux biss għall-Ukrajna iżda wkoll għar-reġjun ta’ Transnistria, li nqata’ mill-Moldova. L-aġent Ministru għall-Affarijiet Barranin Ukren qal lill- ABC News li qed jikber dejjem iċ-ċans li tfaqqa’ gwerra bejn pajjiżu u r-Russi. Huwa qal li l-problema hija li r-Russi, partikolarment il-President Putin, mhumiex jitkellmu mal-bqija tad-dinja. Skont l-aħħar żviluppi, t-truppi Russi ħadu l-kontroll tal-bażi navali f’Feodosia fil-Krimea. Uffiċċjali Ukren qalu li dan huwa t-tielet attakk simili f’dawn l-aħħar 48 siegħa. Qalu li r-Russi attakkaw il-bażi minn żewġ bnadi u filwaqt li ċċirkondaw lill-Ukreni, rabtu jdejn l-uffiċċjali tagħhom. Ir-Russja ħadet il-kontroll tal-maġġoranza tal-bażijiet militari fil-Krimea. Il-Ġimgħa r-Russja ħadet f’idejha żewġ bażijiet militari oħra. Sadanittant, ir-Russi ċaħdu li hemm kwantità ta’ truppi mal-fruntiera tal-Ukrajna aktar milli jistipulaw ftehim internazzjonali. Russia Today tirraporta li d-Deputat Ministru għad-Difiża Anatoly Antonov qal li l-kwistjoni tkellmuha wkoll mas-Segretarju tal-Istat Amerikan għad-Difiża Chuck Hagel. Antonov stieden osservaturi internazzjonali biex imoru fil-post u jivverifikaw. Il-kriżi fl-Ukrajna mistennija li tiddomina l-laqgħa tal-mexxejja minn 53 pajjiż li se jiltaqgħu f’The Hague f’summit ta’ jumejn dwar is-sigurtà nukleari. Illum wara nofsinhar se jiltaqgħu l-mexxejja tal-pajjżi membri tal-Grupp tas-Sebgħa (G7) biex jiddiskutu l-azzjoni Russa fl-Ukrajna. Il-President Putin mhux se jattendi iżda bagħat lill-Ministru għall-Affarijiet Barranin Sergei Lavrov li mistenni jiltaqa’ mas-Segretarju għall-Istat Amerikan John Kerry. La l-Korea ta’ Fuq u anqas l-Iran mhuma se jattendu.